পুলিশের অনুমতি ছাড়া মিছিল করায় বিজেপি নেতা-কর্মীদের বিরুদ্ধে মামলা রুজু করা হল। টেট-দুর্নীতির প্রতিবাদে দোষীদের শাস্তির দাবিতে শুক্রবার সল্টলেকে ওই মিছিল করেছিল বিজেপি। মামলার খবর পেলেও তাঁরা আগাম জামিন নেবেন না বলে বামেদের পথেই জানিয়ে দিয়েছেন বিজেপি নেতারা। 
ওইদিন পুরভবনের সামনে থেকে বিকাশ ভবন পর্যন্ত মিছিলের ডাক দিয়েছিল বিজেপি। নেতৃত্বে ছিলেন রাহুল সিংহ, জয়প্রকাশ মজুমদার এবং লকেট চট্টোপাধ্যায়। ছিলেন স্থানীয় বিজেপি নেতারাও। মিছিলটি করুণাময়ী হয়ে ময়ূখ ভবনের সামনে পৌঁছতেই পুলিশ বাধা দেয়। কিন্তু বিজেপি নেতা-কর্মীরা ব্যারিকেড টপকে বিকাশ ভবনের সামনে পৌঁছে যান। এতে এলাকায় বিশৃঙ্খল পরিস্থিতির সৃষ্টি হয় বলে অভিযোগ। বিকাশ ভবনের সামনে দাঁড়িয়েই বিক্ষোভ প্রদর্শন চলে। 
এরপর রাতেই বিষয়টি নিয়ে আলোচনায় বসেন বিধাননগর সিটি পুলিশের কর্তারা। সিদ্ধান্ত হয় মামলা রুজু করার। রাতেই রাহুল, জয়প্রকাশ, লকেট-সহ ১৩ জন বিজেপি নেতানেত্রী এবং এক হাজার বিজেপি সমর্থকের বিরুদ্ধে অবৈধভাবে জমায়েত, বিশৃঙ্খল পরিস্থিতির সৃষ্টি করা এবং সরকারি কর্মীদের বাধা দেওয়ার অভিযোগে মামলা রুজু হয় বিধাননগর উত্তর থানায়। 
বিধাননগর সিটি পুলিশের ডিসি (সদর) সি সুধাকর বলেন, ‘‘উচ্চমাধমিক পরীক্ষা থাকাতেই মিছিলের অনুমতি দেওয়া হয়নি। তা সত্ত্বেও মিছিল করায় বিশৃঙ্খল পরিস্থিতির সৃষ্টি হয়েছিল। সেজন্যেই মামলা রুজু করা হয়েছে।’’ 
যদিও রাহুলের অভিযোগ, শাসকদল ভয় পাওয়াতেই মামলা রুজু হয়েছে। তাঁর কথায়, একটা শান্তিপূর্ণ আন্দোলনে মামলা রুজু হল। বোঝাই যাচ্ছে, বিজেপি’কে তৃণমূল কতটা ভয় পাচ্ছে।’’ তাঁর কথার রেশ টেনেই লকেট বলেন, ‘‘এভাবে গণআন্দোলনকে দমিয়ে রাখা যায় না। মমতা বন্দ্যোপাধ্যায়ও পারবেন না। আমরা জামিন নেব না।’’